1.

predkladá Rade, Komisii a Európskej službe pre vonkajšiu činnosť tieto odporúčania: Rokovania o dohode o partnerstve a spolupráci a) zlepšiť vzťahy EÚ s krajinami juhovýchodnej Ázie, predovšetkým s Malajziou, prostredníctvom včasného uzavretia rokovaní o dohodách o partnerstve a spolupráci so siedmimi krajinami združenia ASEAN; zvýšiť v EÚ povedomie o dôležitosti, značnom potenciáli a rozmanitých aspektoch týchto vzťahov; b) zdôrazňovať, že dohoda o partnerstve a spolupráci medzi EÚ a Malajziou prinesie jedinečné príležitosti na vytvorenie novej úrovne strategického a politického rámca pre dvojstranné vzťahy, rozšírenie účasti EÚ vo viacerých oblastiach spoločného záujmu – okrem iného v oblastiach, ako je obchodná spolupráca, energetika, veda a technika, migrácia, boj proti terorizmu, ľudské práva a základné slobody, dobrá správa vecí verejných, sociálne normy a pracovné podmienky, boj proti korupcii a obchodovaniu s ľuďmi, nešírenie zbraní hromadného ničenia – a posilní politický dialóg medzi EÚ a Malajziou o životnom prostredí, ekologických technológiách a zmene klímy; c) posilniť rokovací tím EÚ počas rokovaní tak, aby sa tematicky vyrovnal odbornosti na malajzijskej strane, a okrem podpory rokovaní prejaviť o ne aj náležitý záujem EÚ; d) požadovať jednotný prístup v rámci rokovaní o dohode o partnerstve a spolupráci a o dohode o voľnom obchode; pripomínať, že každý musí podporovať aj ciele ostatných; e) zdôrazňovať, že obe rokovania by mali byť vzájomne prepojené a mali by sa viesť súbežne; Politický dialóg f) vyzdvihnúť vytvorenie Malajzijskej námornej agentúry pre presadzovanie práva (MMEA), čím sa v rámci jednej agentúry zlučujú všetky činnosti presadzovania federálnych zákonov na mori; vyzdvihnúť výsledky subregionálnej spolupráce Malajzie so Singapurom a Indonéziou, Filipínami, Thajskom, iniciatívy pre námornú bezpečnosť Ázie (AMARSECTIVE) a Regionálnej dohody o spolupráci v boji proti pirátstvu a ozbrojeným lúpežiam na lodiach v Ázii (ReCAAP), ako aj výsledky spolupráce v rámci Regionálneho fóra ASEAN-u pri výraznom zlepšovaní námornej bezpečnosti v Melackom prielive, cez ktorý prejde ročne viac ako 50 000 plavidiel, ako aj v malajzijských pobrežných vodách; oceniť skutočnosť, že malajzijské ozbrojené sily sa zúčastnili na operáciách proti pirátom pri pobreží Somálska; vidí potenciál užšej spolupráce EÚ a Malajzie v oblasti posilňovania námornej bezpečnosti, predovšetkým v budovaní kapacít pobrežnej stráže, výmene informácií, námornej interoperabilite a rozpracovaní právnych otázok; g) opätovne zdôrazniť globálnu dôležitosť Juhočínskeho mora a apelovať na všetky zúčastnené strany, aby urovnali svoje konfliktné územné nároky vrátane tých, ktoré sa vzťahujú na Spratlyho/Nan-ša ostrovy, prostredníctvom medzinárodnej arbitráže v súlade s medzinárodným právom (predovšetkým Dohovorom OSN o morskom práve) s cieľom zabezpečiť stabilitu v regióne; odsúdiť nedávne násilné udalosti v Sabahu a vyzvať na mierové riešenie situácie; vyjadriť uznanie Malajzii a Singapuru za to, že v roku 2010 mierovým spôsobom vyriešili dlhotrvajúce spory o územia a vody; h) privítať spoluprácu a oceniť zvýšenú schopnosť Malajzie bojovať proti terorizmu, praniu špinavých peňazí, obchodovaniu s drogami a so zbraňami a proti falšovaniu cestovných dokladov; i) pripomenúť, že Malajzia prechádzala dlhým obdobím mimoriadnej politickej stability; zablahoželať k veľmi vysokej účasti v parlamentných voľbách 5. mája 2013, ktorá bola vyjadrením záujmu ľudí o zapojenie sa do politického diania; konštatovať, že posledné voľby ukázali posun Malajzie k viac pluralitnej demokracii; vyzvať malajzijské orgány, aby zabezpečili vykonanie nezávislého a nestranného posúdenia volieb v reakcii na obvinenia z porušenia pravidiel; vyzvať novú vládu, aby reagovala na rastúce etnické a politické napätie, na širšiu podporu občanov viacerým politickým stranám, na zvyšujúce sa občianske nepokoje a rastúci výskyt demonštrácií a aby otvorila aktívny dialóg s opozíciou a všetkými etnickými skupinami; zdôrazniť dôležitosť prijatia opatrení na riešenie nespokojnosti obyvateľstva v súvislosti s korupciou; vyzvať vládu, aby pokračovala v programe hospodárskej a politickej reformy vrátane volebnej reformy; j) požadovať záväzok Malajzie, aby pokračovala v rozvíjaní sociálno-ekonomických politík, ktorými sa zaistí spravodlivé zaobchádzanie so všetkými etnickými a náboženskými skupinami a pre všetkých občanov Malajzie uplatňovanie práv v plnom rozsahu vrátane prístupu k verejnej službe, vzdelaniu a podnikateľským možnostiam; podporovať inkluzívnosť malajziského hospodárskeho rastu aj s ohľadom na najchudobnejších a zároveň oceniť dosiahnuté výsledky v rozvoji krajiny a odstraňovaní chudoby; k) nabádať vládu, aby prostredníctvom konzultácií ďalej zapájala početnú a aktívnu malajzijskú občiansku spoločnosť do rozhodovania a aby odstránila obmedzenia, ktoré sa jej týkajú; oceniť prácu občianskej spoločnosti pri upozorňovaní na environmentálne problémy, práva žien, ochranu spotrebiteľov, práva pôvodného obyvateľstva a iných etnických skupín, slobodu médií, sociálnu spravodlivosť, ľudské práva a práva náboženských menšín; l) zdôrazniť potrebu aktívnej a častej účasti EÚ na zasadnutiach na vysokej úrovni a samitoch organizácií v regióne, na ktoré bola EÚ pozvaná; m) pripomenúť, že pokrok v politickej oblasti napomáha voľný a spravodlivý obchod v rovnakej miere, ako je liberalizácia obchodu užitočná pri podpore politickej liberalizácie, demokracie a ľudských práv; Ľudské práva a základné slobody n) oceniť vyhlásenie Malajzie na zasadnutí Rady OSN pre ľudské práva v roku 2009 o tom, že zváži nahradenie trestu smrti doživotným trestom odňatia slobody a v roku 2011 zriadi nezávislú malajzijskú komisiu pre právo na preskúmanie zákonov, ktoré majú byť zrušené; naliehať na vládu, aby zaviedla okamžité moratórium na popravy a prijala legislatívne kroky s cieľom zrušiť trest smrti a telesné tresty; o) chrániť a podporovať ľudské práva a základné slobody počas všetkých rokovaní o dohode o partnerstve a spolupráci medzi EÚ a Malajziou, najmä v oblasti slobody prejavu, zhromažďovania a združovania, sexuálnej orientácie a rodovej identity, ako aj propagácie sociálnych a pracovných noriem MOP; zabezpečiť v každej dohode dodržiavanie doložky o ľudských právach; povzbudiť vládu, aby prijala potrebné kroky, pokiaľ ide o podpísanie, ratifikáciu a účinné vykonávanie Dohovoru OSN proti mučeniu a inému krutému, neľudskému alebo ponižujúcemu zaobchádzaniu alebo trestaniu, jeho opčného protokolu a Medzinárodného paktu o občianskych a politických právach (ICCPR); p) zdôrazniť dôležitosť pokroku v oblasti slobody médií, keďže hlavné médiá sú ešte stále cenzurované; privítať rozhodnutie najvyššieho súdu z roku 2012 v prípade internetového média Malaysiakini, že licencia na vydávanie tlačových médií je právom, nie privilégiom; vyjadriť poľutovanie nad tým, že sloboda zhromažďovania je ešte stále obmedzovaná, predovšetkým v mestských oblastiach; vyjadriť obavy v súvislosti so zákonom o dokazovaní, ktorý ustanovuje právnu zodpovednosť vlastníkov, administrátorov a kontrolórov počítačov, ktoré sa používajú na zverejňovanie publikácií; q) uvítať pokrok v mnohých oblastiach od júla 2012, keď bol zákon o vnútornej bezpečnosti nahradený zákonom o osobitných opatreniach v súvislosti s trestnými činmi proti bezpečnosti, ktorý vymedzil maximálny čas zadržania bez súdneho procesu alebo obvinenia na 28 dní; vyjadriť však znepokojenie nad tým, že niektoré z ustanovení zákona o osobitných opatreniach v súvislosti s trestnými činmi proti bezpečnosti majú stále nedostatky – napríklad systém odvolávania sa by i napriek zmenám mohol mať za následok časovo neobmedzené zadržiavanie, ak nie je povolená kaucia – a nad skutočnosťou, že zákon o osobitných opatreniach v súvislosti s trestnými činmi obmedzuje základné práva, ako je právo na súkromie pri komunikácii, a povoľuje zamlčať dôkazový zdroj, čím zabraňuje krížovým výsluchom počas súdnych konaní; r) vyjadriť spokojnosť s tým, že malajzijskí právnici ukázali odvahu a nestrannosť pri ochrane základných hodnôt právneho štátu a nezávislosti súdnictva a sú schopní presadzovať a brániť občianske a politické práva, aj keď s limitovaným vplyvom; vyjadriť osobitné uznanie za činnosť malajzijskej rady advokátskej komory; konštatovať, že medzi súdnou mocou a právnymi odborníkmi vzniklo napätie, a vzniesť obavy nad tým, že inštitucionálny rámec sa súčasne stal zdržanlivejším, čo sa týka úplného rešpektovania nezávislosti právnych procesov a výlučnosti právomocí súdov; navrhnúť, aby vláda vypočula a riešila obavy týkajúce sa napätia spôsobeného štátnymi súdmi založenými na práve šariát, ktoré pôsobia paralelne so systémom národného zvykového práva; s) vyzvať Malajziu, aby dodržiavala medzinárodne schválené sociálne normy; zdôrazniť význam dodržiavania a rýchleho vykonávania všetkých pravidiel Medzinárodnej organizácie práce vrátane práva na slobodné zakladanie nezávislých odborov; naliehať na malajzijské orgány i na európskych investorov a spoločnosti, ktoré pôsobia v Malajzii, aby dodržiavali medzinárodné pracovné normy a zabezpečili v Malajzii primerané platové a pracovné podmienky; t) žiadať, aby Malajzia chránila ústavné práva všetkých Malajzijčanov, slobodu náboženského vyznania alebo presvedčenia a podporovala dobré vzťahy a toleranciu medzi jednotlivými náboženstvami; odsúdiť v tejto súvislosti demoláciu hinduistických chrámov v roku 2006, útoky na kresťanské kostoly a znesvätenie mešít v roku 2010 a vyjadriť poľutovanie nad nedávnymi zásahmi politických a justičných orgánov v súvislosti s tradične používanými jazykmi; žiadať, aby kresťania mali možnosť v plnej miere uplatňovať svoje ústavné právo na vyznávanie viery v praxi v súlade so svojimi tradíciami a bez vonkajších zásahov alebo strachu z prenasledovania; žiadať pre všetkých Malajzijčanov právo rozhodovať sa slobodne o príslušnosti k náboženstvu; vyzvať na rýchle odstránenie súčasných administratívnych a právnych prekážok pre moslimov, ktorí konvertovali na kresťanstvo alebo hinduizmus, a žiadať, aby štát poskytol takýmto konvertitom ochranu pred prenasledovaním; vyzvať Malajziu, aby v záujme náboženskej slobody zmenila zákony, ktoré zakazujú misionársku činnosť nemoslimov, platia v 10 z 13 malajzijských štátov a tým, ktorí ich porušia, ukladajú dlhé tresty odňatia slobody a tresty bičovaním; u) povzbudiť vládu, aby zlepšovala práva žien s cieľom dosiahnuť rodovú rovnosť, predovšetkým v súvislosti s právom šariát a rodinným právom; prestať používať palicovanie ako spôsob trestania; Hospodárska, vedecká a kultúrna spolupráca v) uvítať snahy Malajzie o zvýšenie energetickej účinnosti, používanie obnoviteľných zdrojov energie a investovanie do ekologických technológií v oblasti dopravy, energetiky a budov, a to i napriek tomu, že Malajzia je významným výrobcom ropy a plynu; taktiež uvítať skutočnosť, že Malajzia uznala potrebu prechodu na nízkouhlíkové hospodárstvo ako súčasť svojej zodpovednosti v rámci svetového boja proti zmene klímy; zdôrazniť, že energia z obnoviteľných zdrojov, ako sú palmový olej a vodná energia, sa musí produkovať environmentálne udržateľným spôsobom, bez znižovania rozlohy tropických lesov, znižovania biodiverzity alebo nahrádzania výroby potravín výrobou palív; w) vyjadriť názor, že hoci je Malajzia bezpochyby jednou z najúspešnejších ekonomík juhovýchodnej Ázie, musí postupne investovať do akademického a vedeckého poznávania, ak chce dosiahnuť ešte vyššiu životnú úroveň a stať sa vysokorozvinutou krajinou; podporiť úsilie o širšiu akademickú výmenu a spoluprácu prostredníctvom programu Erasmus Mundus a projektu MYEULINK a navrhnúť, aby výmeny boli obojstranné; podporiť intenzívnejšiu kultúrnu spoluprácu aj prostredníctvom predstavenia malajskej kultúry európskej verejnosti; x) vyjadriť uznanie v súvislosti so skutočnosťou, že Malajzia bola jednou z prvých krajín, ktoré začali rokovať s EÚ o dobrovoľnej partnerskej dohode FLEGT, ktorá by mala zaručiť, aby drevo vyvážané z Malajzie do EÚ pochádzalo z legálnych zdrojov; naliehať na to, aby rokovania boli uzatvorené včas, keďže EÚ predstavuje jeden z hlavných trhov s malajzijským drevom; y) pripomenúť diskusiu v rámci EÚ o nebezpečenstvách, ktoré prináša povoľovanie výroby biopalív na úkor potravín, a zdôrazniť, že kultivácia palmového oleja na výrobu biopalív sa musí vykonávať trvalo udržateľným spôsobom, pričom sa treba vyhýbať premene lesných porastov a strate biodiverzity, treba rešpektovať práva pôvodného obyvateľstva na pôdu a vytvárať príležitosti na zlepšovanie životnej úrovne najchudobnejších komunít; z) snažiť sa o ďalší rozvoj cestovného ruchu medzi EÚ a Malajziou; zastávať názor, že ekoturistika má v Malajzii obrovský potenciál; Ďalšie ustanovenia aa) konzultovať o ustanoveniach o parlamentnej spolupráci s Parlamentom; ab) zahrnúť jasné kritériá a záväzné termíny v súvislosti s implementáciou dohody o partnerstve a spolupráci a zabezpečiť mechanizmy monitorovania vrátane poskytovania pravidelných správ Parlamentu; ac) nabádať rokovací tím EÚ, aby pokračoval v úzkej spolupráci s Parlamentom a poskytoval mu aktuálne informácie o pokroku rokovaní v súlade s článkom 218 ods. 10 ZFEÚ;